ઘણા આદર્શ પુરુષ હોય પણ આદર પુરુષ કદાચ ન પણ હોય. ઘણા શિષ્ટાચાર ખાતર પણ આપણને આદર આપતા હોય, પણ આપણો આદર્શ ન બની શકે. એવું પણ બને. ભગવાન કૃષ્ણ આદર્શ પુરુષ છે. ભગવાન કૃષ્ણ આદર પુરુષ છે. કૃષ્ણ આરાધ્ય પુરુષ છે. કોણ ના પાડી શકે? કેમ કે એના સિવાય ગતિ નથી. ‘કૃષ્ણ એવ ગતિર્મમ:’, એના સિવાય કોણ ગતિ છે? આપણને બહુ જ નજીક પડતો હોય એવો અવતાર કૃષ્ણ જ છે. ભગવાન બુદ્ધ છે પણ એને આપણે બહુ સમજી શક્યા નથી. એ બધા અવતારોમાં જ છે. વધારે આપણી સાથે નાચતો, ગાતો, વાતો કરતો, વિનોદ કરતો એવો કોણે છે? ‘સખેતિ મત્વા મદ્ ભક્તં પ્રસન્નમ્.’ હે કૃષ્ણ! હે યાદવ! હે સખેતિ! અર્જુનની આંખમાં આંસુડાં તગતગે છે, આંસુ પડેય નહીં! અંદરેય ન જાય! આમ તગતગે! જાણે પરમાત્માએ આપેલા લેન્સ લગાડ્યા હોય આંખ ઉપર! ઇશ્વરદત્ત લેન્સ હોય પછી એને કોઇ ચશ્માંની જરૂર ન પડે. તારો મહિમા ન જાણી શક્યા એ જ વાત આપણો નરસિંહ ઉતારે! ‘અમે અપરાધી કંઇ ન સમજ્યા, ન ઓળખ્યા ભગવંતને.’